b'\n_START_ARTICLE_\nMoe (slang)\n_START_PARAGRAPH_\nMoe (\xe8\x90\x8c\xe3\x81\x88 Moe, bogst. Knopskydning) er et japansk slangudtryk for tiltr\xc3\xa6kning af figurer i videospil, manga eller anime. Betegnelse bruges ofte i forbindelse med stereotype kendetegn. F.eks. betegner meganekko-moe (\xe7\x9c\xbc\xe9\x8f\xa1\xe3\x81\xa3\xe5\xa8\x98\xe8\x90\x8c\xe3\x81\x88 bogst. pige med briller-moe) de egenskaber, der g\xc3\xb8r en figur med briller, meganekko, tiltr\xc3\xa6kkende._NEWLINE_Begrebet bruges ogs\xc3\xa5 om mangaer, hvor figurerne er s\xc3\xa6rligt nuttede, eller om figurerne selv. Det bruges oftest i forbindelse med mangaer til et mandligt publikum men forekommer ogs\xc3\xa5 i stigende grad i shoujo-mangaer, der henvender sig til piger. N\xc3\xa5r talen g\xc3\xa5r p\xc3\xa5 anime- og mangafigurer kan begrebet bruges synonymt med kawaii, der n\xc3\xa6rmest kan overs\xc3\xa6ttes som s\xc3\xb8d, k\xc3\xa6r eller nuttet.\n_START_SECTION_\nKendetegn\n_START_PARAGRAPH_\nMoe bruges f\xc3\xb8rst og fremmest om kvindelige figurer, der opfylder bestemte kriterier for karakteregenskaber og udseende. For det meste er de unge, uskyldige og nuttede (kawaii) og har bestemte komiske eller specielle vaner eller m\xc3\xa5der at opf\xc3\xb8re sig p\xc3\xa5. Typiske eksempler kan f.eks. findes i animeserier fra Kyoto Animation. En v\xc3\xa6sentlig del af dem er baseret p\xc3\xa5 visual novel-spil fra Key, hvor mindst en af de kvindelige hovedpersoner taler p\xc3\xa5 en us\xc3\xa6dvanlig m\xc3\xa5de. F.eks. benytter Ayu Tsukimiya fra Kanon ordet boku (\xe5\x83\x95 jeg) om sig selv, til trods for at det udtryk normalt kun bruges af drenge. Til hendes us\xc3\xa6dvanlige sprog h\xc3\xb8rer ogs\xc3\xa5 lyden uguu (\xe3\x81\x86\xe3\x81\x90\xe3\x81\x85). Dette udtryk bruger hun for trykkende f\xc3\xb8lelser som frustration eller angst, men hun bruger det s\xc3\xa5 ofte, at det mere minder om en talefejl._NEWLINE_Tilsvarende figurer findes ogs\xc3\xa5 i Air eller Clannad, der ligeledes oprindelig stammer fra Key. Men stereotyperne g\xc3\xa5r ogs\xc3\xa5 igen i forskellige andre v\xc3\xa6rker. I The Melancholy of Haruhi Suzumiya, der ogs\xc3\xa5 er animeret af Kyoto Animation, udg\xc3\xb8r Mikuru Asahina og Yuki Nagato s\xc3\xa5ledes hver deres variant. Mens Mikuru Asahina har karakter af en sky og uskyldig pige med en oprigtig personlighed, s\xc3\xa5 lever Yuki Nagato op til n\xc3\xa6sten samtlige klicheer om en tillukket meganekko. Dette blev endnu mere forst\xc3\xa6rket i den succesfulde serie K-On!, hvor alle fem kvindelige hovedpersoner opfylder moe-kriterierne. De er ganske vist elskv\xc3\xa6rdige men har hver deres st\xc3\xa6rkt udpr\xc3\xa6gede svagheder. S\xc3\xa5ledes kan de v\xc3\xa6re overnerv\xc3\xb8se, naive, s\xc3\xb8vnige eller h\xc3\xb8jt oppe. Den slags figurer findes naturligvis ogs\xc3\xa5 i mange andre animeer fra andre studioer og mangaer fra forskellige mangaka.'